8-я брыгада РХБА

**8-я брыга́да радыяцы́йнай, хімі́чнай і біялягі́чнай абаро́ны** (8 бррхба) — вайсковае злучэньне Ўзброеных сілаў Рэспублікі Беларусь, створанае ў Старых Дарогах (Менская вобласьць) у сьнежні 1992 году ў якасьці 8-га палка́ РХБА.

Вайсковая частка 54687. На 2019 год 8-я брыгада РХБА налічвала 3 батальёны: агнямётны, дымавы і радыяцыйнай, хімічнай і біялягічнай абароны (адмысловай апрацоўкі).

## Узбраеньне
На 2019 год 8-я брыгада радыяцыйнай, хімічнай і біялягічнай абароны (РХБА) мела на ўзбраеньні ў батальёнах:
* агнямётным — рэактыўныя пяхотныя агнямёты (РПА) «Прыз» павышанай дальнасьці і магутнасьці (ПДМ), «Рысь» і «Чмель» (снарад паражае 50 м.кв.) з тэрмабарычным рыштункам для ўтварэньня выбуховай газападобнай сумесі, БТР-80;
* дымавым — перанасныя аэразольныя генэратары АГП і мадэрнізаваны АГП-М для пакрыцьця дымам плошчы ад 1,5 да 2 км.кв., дымавыя машыны ТДА‑2К для маскаваньня роты, пераправы, ракетнай пазыцыі, пункту кіраваньня, месца пагрузкі і разгрузкі, а таксама дэзынсэкцыі збудаваньня;
* РХБА (адмысловай апрацоўкі) — выведвальная хімічная машына УАЗ-469 з прыладай вызначэньня выпраменьваньня МКСАТ‑6127 і паўаўтаматычнай прыладай хімічнай выведкі (ППХВ), аўтаразьлівачныя станцыі АРС-14 і АРС-15 для абеззаражваньня асабовага складу, дарог і ўзбраеньня, а таксама для пажаратушэньня, прылады радыяцыйнай выведкі і дазымэтрычнага кантролю ДКГ-РМ 1603В, ДКГ-АТ 2503, ДКГ-РМ 1211, СІГ-РМ 1203М і СРК-АТ 2327, бесьпілётнік «Грыф-100» з бартавой апаратурай радыяцыйнай выведкі БАРК-АТ102.

## Мінуўшчына
У сьнежні 1992 году ў Старых Дарогах (Менская вобласьць) стварылі 8-ы полк радыяцыйнай, хімічнай і біялягічнай абароны (8 прхба) шляхам злучэньня 8-й брыгады хімічнай абароны кадру і 23-га палка засечкі і выведкі. У 1993 годзе ў вайсковай частцы 8-га палка стварылі зборны пункт, куды прыбыла каля 1500 беларускіх вайскоўцаў тэрміновай службы з Савецкага войска. Да 1994 году ў на складах вайсковай часткі захоўвалі зброю і боепрыпасы, якія абгарадзілі калючым дротам і ахоўвалі з выкарыстаньнем бранятэхнікі. 16 жніўня 2003 году на тэрыторыі 8-га палка РХБА адчынілі храм Аляксандра Неўскага, які стаў першай бажніцай Беларускага экзархату РПЦ ва Ўзброеных сілах Рэспублікі Беларусь. Штогод 8-ы полк РХБА стаў удзельнічаць у беларуска-расейскіх вучэньнях, да якіх падрыхтоўка вядзецца амаль круглы год. 1 верасьня 2005 году 8-ы полк РХБА атрымаў баявы сьцяг Узброеных сілаў Рэспублікі Беларусь. У верасьні 2013 году 8-ы полк РХБА ўдзельнічаў у беларуска-расейскім стратэгічным вучэньні «Захад-2013». На лістапад 2013 году 8-ы полк улучаў агнямётнае падразьдзяленьне і дымавы ўзвод, які праводзіў аэразольнае маскаваньне.

30 траўня 2014 году міністар абароны Беларусі Юры Жадобін падпісаў Дырэктыву № Д‑06, паводле якой 1 верасьня 2014 году 8-ы полк РХБА пераўтварылі ў 8-ю брыгаду РХБА. У 2017 годзе на ўзбраеньне 8-й брыгады РХБА паступілі: рэактыўны пяхотны агнямёт павышанай дальнасьці і магутнасьці (РПА-ПДМ-А) «Прыз» (удвая магутнейшы за «Чмель», у 1,7 разу большая дальнасьць і ў 1,3 разу меншая вага), прылады радыяцыйнай выведкі і дазымэтрычнага кантролю ДКГ-РМ 1603В, ДКГ-АТ 2503, ДКГ-РМ 1211, СІГ-РМ 1203М і СРК-АТ 2327, устаноўка паверкі такіх прыладаў УДГА-РМ 9100, мадэрнізаваны перанасны аэразольны генэратарл АГП-М і бесьпілётнік «Грыф-100» з бартавой апаратурай радыяцыйнай выведкі БАРК-АТ102.

### Камандзіры
* Аляксандар Данец (сьнежань 1992 — 1995)
* Вячаслаў Старкоў (студзень 2005 — верасень 2007)
* Віталь Біруля (2013—2014)
* Алег Германаў (з 2018-га)

## Крыніцы

Катэгорыя:Вайсковыя фармаваньні Беларусі
Катэгорыя:Старыя Дарогі
Катэгорыя:Сьнежань 1992 году
Катэгорыя:1992 год у Беларусі
Катэгорыя:Вайсковыя фармаваньні, створаныя ў 1992 годзе